‘‘የምግብ ግብዓቶችና አልባሳትን ድጋፍ አድርገናል፤ በዘላቂነት ከችግር እንዲወጡም በትብብር እንሠራለን፡፡’’ አቶ ላቀ አያሌው
‘የበለጠ ጥቃት ለመፈጸም የተዘጋጁ ኃይሎች ስላሉ የፀጥታ መዋቅራችን በቁርጠኝነት በመታገል ሕግና ሥርዓትን ያስከብራል፡፡’’ ርእሰ መሥተዳድር ተመሥገን‘‘ፀረ ሰላም ኃይሎች የውስጣችንን ችግር እንደ መልካም አጋጣሚ በመጠቀም ጥቃት እያደረሱ ነው፡፡’’ አርእሰ መሥተዳድር አሻድሊ ሐሰንባሕር ዳር፡ መስከረም 15/2013ዓ.ም (አብመድ) የገቢዎች ሚኒስቴር እና ጉምሩክ ኮሚሽን በቤኒሻንጉል ጉሙዝ ክልል መተከል ዞን ጳጉሜን 2 በንጹሐን ላይ በደረሰው ጥቃት ለተፈናቀሉ ዜጎች ከ18 ሚሊዮን ብር በላይ የምግብና አልባሳት ድጋፍ አደረጉ።በድጋፍ ሥነ ሥርዓቱ ወቅት የገቢዎች ሚኒስትር ላቀ አያሌው፣ የጉምሩክ ኮሚሽነር ደበሌ ቃበታ፣ የአማራ ክልል ርእሰ መሥተዳድር ተመሥገን ጥሩነህና የቤኒሻንጉል ጉሙዝ ክልል ርእሰ መሥተዳድር አሻድሊ ሐሰን ተገኝተዋል።የገቢዎች ሚኒስትር ላቀ አያሌው በሥነ ሥርዓቱ ላይ እንዳሉት በመተከል ዞን በንጹሐን ዜጎች ላይ የተከሰተው ጥቃት አረመኔያዊ ተግባር ነው። ‘‘የአማራና የቤኒሻንጉል ጉሙዝ ክልል ሕዝቦች ለዘመናት ተደጋግፈውና ተባብረው ኖረዋል’’ ያሉት ሚኒስትሩ በመካከላቸው ቅራኔ እንዲፈጠር ተደራጅተው ጥቃት የሚያደርሱ ኃይሎችን በመታገል ሕግና ሥርዓትን ማስከበር እንደሚፈባ ተናግረዋል።‘‘የገቢዎች ሚኒስቴር እና የጉምሩክ ኮሚሽን ከሕገ ወጥና ከኮንትሮባንድ ንግድ የተያዙ የምግብ ግብዓቶችና አልባሳትን ድጋፍ አድርገናል፤ በዘላቂነት ከችግር እንዲወጡም በትብብር እንሠራለን’’ ብለዋል።የአማራ ክልል ርእሰ መሥተዳድር ተመሥገን ጥሩነህ በበኩላቸው በንጹሐን ዜጎች ላይ እየደረሰ ያለው ጥቃት አሳዛኝና አሳፋሪ ተግባር መሆኑን ተናግረዋል። ለረጅም ዓመታት በመተሳሰብ የኖሩትን የአማራና ቤኒሻንጉል ጉሙዝ ክልል ሕዝቦችን ቅራኔ ውስጥ የሚያስገባ በንጹሐን ዜጎች ላይ አሰቃቂ ድርጊት የሚፈጹሙ ኃይሎችን ለመታገል የአማራ ክልል መንግሥት ከክልልና ከፌዴራል የፀጥታ መዋቅር ጋር በትብብር እንደሚሠራም ነው ያረጋገጡት።